25 Desember: God was hard aan die werk sodat ons kersliedere kan sing. – Jan van der Watt - www.bybelkennis.co.za
by Mitch Kalp · Published 25/12/2017 · Updated 28/11/2017
Open 12:1-18 (fokus 12:1-6)
Die beskrywings van die krip in Betlehem dra 'n rustigheid oor. In die sagte lig van die ster sien ons die wyse manne en die herders wat kom kyk. Ons hoor die engelekoor en Simeon en Anna wat God vir sy groot Geskenk dank.
Agter die geestelike skerms wat dit egter nie so rustig nie. In 12:2-5 lees ons van die bloeddorstige draak, die duiwel, wat alles in sy vermoë wou en sou doen om die Kind by sy geboorte te verslind. Die draak het gereed gestaan vir die stryd.
Op Kersdag is die Kind toe gebore, maar die draak was te stadig… of liewer God was te vinnig. Die draak kon God se plan nie keer nie, nie deur al die blyplek in Betlehem vol te maak of Herodes met sy soldate te stuur om al die babaseuntjies in Jesus se omgewing dood te maak nie. God se Seun ís gebore as Redder vir hierdie wêreld, daarvoor het God gesorg. Terwyl ons dus rustig uit dankbaarheid Kersliedere sing, moet ons weet: God het nie gerus nie. Hy was hard aan die werk vir ons – nie alleen om sy Seun vir ons te gee nie, maar ook om die draak te verslaan.
God hét oorwin en juis daarom kan ons rustig op Kersdag as oorwinnaars God vir sy groot Geskenk dank.